OpenLLM-France/wikimedia huggingface dataset:
# Kanaouen-eured

| ◄ Bevet ar Varzed | Kanaouen-eured | Peden ar mousig ► |
War dôn : An hini goz,
Da Vari an Deuff ha d’he fried
Ujen an Naour, Sant-Servez.
* A boan zavet an heol-vintin
* Hirie klevis eur zon sklintin,
* Eur zon skanv, skanv, laouen
* O tiston en draouien…
* Savet ma skouarn, petra a zo
* Ma tregern kenkoulz ar maeziou ?
* Klevet ran ar biniou,
* Eun eured zo, m’hen tou !
* Kerkent ’m eus groet eur ganaouen,
* Ha deut aman — ya, hep peden —
* D’o kana, daou bried,
* En devez hoc’h eured.
* Teurvezet digemer eta,
* Ma gourc’hemennou ar gwella ;
* D’ac’h ho taou, gant kalon,
* E kinnigan ma zôn !
* Ma zôn zo eur zonig dister
* Ganti c’houez an neve-amzer,
* Ganti c’houez ar bleuniou,
* C’houez bleuniou ar prajou…
* II
* C’houi, gwreg yaouank, vel eur vleuen,
* Zo bet kutuilhet en draouien,
* Kutuilhet war ar gliz
* En kreiz ho yaouankiz ;
* Ha kalonig leun a c’hened,
* Hoc’h ine karget a c’hlanded,
* Bed eo d’ac’h kimiadi,
* Ho kimiad n’ eo ket kri…
* Ha koulskoude, gwech hag amzer,
* Me wel dindan ho sell tener,
* Eun daken dour pilzet,
* Ho spered ankeniet…
* Kwitât eun tad hag eur vam vad
* A zo bepred gwall galonad,
* Eus ze ’n em frealzet,
* Eur Mignon ’peus kavet.
* Hen ho tigollo, a dra zur,
* Eus ho yaouankiz renet fur ;
* D’ezan ho karante,
* D’ac’h e galon ive !
* Bezan ez eo eur gwir Vreizad,
* Eun den a galon, poanier mad,
* A roïo d’e bried
* Dalc’hmad evurusted…
* Dre-ze eta bezet seder,
* Heman zo d’ac’h eun devez kaer,
* Devez a levenez
* D’ac’h, d’ho priedelez.
* III
* Tadou ha mammou, daerou puilh
* War ho tiouchodou a ziruilh…
* Paouezet da ouela,
* Deut ganin da gana ;
* Unanomp hon moueziou hirie,
* Kanomp breman gant karante,
* Kanomp d’an daou bried
* Eur vue hir meurbed !
* D’ac’h, daou bried, gant ma mennoz,
* Evurusted bemde, bemnoz ;
* Ra vezo ho pue
* Henvel ouz eun hunvre…
* Eun hunvre kaer en pehini
* E welfet êle o c’hoari,
* Ele koant, koant dispar,
* O laret : — Ni ho kar ! ! —
* Hag evelse hon Breiz-Izel
* N’hallo, o nan, biken mervel ;
* Rum-da-rum, Bretoned,
* Breiz a vevo bepred !
* Pa vefet arri koz da vad,
* Daoubleget ho taou gant an oad,
* Hoc’h êle gant dudi,
* A harpo ho kozni…
* Pa deuï an Ankou, didrue,
* Gant e falc’h d’ho skuba goude,
* ’N eur laret : Kenavo…
* E nijfet d’ho kwir Vro !!!
# Kanaouen an Alc’hueder

| ◄ Bloaves mad | Kanaouen an Alc’hueder | Kanaouen al Laouenan ► |
Sant Per, digor d’in,
Biken mui na bec’hin.
Digor ’ta, digor,
Digor d’in da zor ;
Kemer truez ouzin
Pe va gouzoug a dorrin ;
Sell an douar pegen izel
Ha me pe gen huel !
Bouzar oud ?
Pe ne d’oud ?
Mouzad a rez,
Hag e rez ?
Mad, Per, gra da benn,
Me ’zo vont da ziskenn,
Hag adarre e pec’hin.
Hag e rin, rin, rin …
# Kan bale er chouanted

Ar en ton : Jean Cottereau
       1
| Deit é en ér, Breihiz, taulamp er iaù Ar zaù ! | $\left.{\begin{matrix}\\\\\end{matrix}}\right\$ | diu huéh |
* Kemeramb bah, falh, forh ha pal,
* Arauk ar chetal er Vro-Gal :
* Pen er roue Loeiz ou dés trohet,
* Bleidi breton, hudet, hudet !
* Ten, ten, ten
* Kannon ha fuzulien ;
* Torr é ben !
* 2
* Deit é en ér, Breihiz, taulamp er iaù
* Ar zaù !
* Er goed e rid ér flangenneu,
* Get er goed, ru é en henteu,
* Er goed e rid ar er manne :
* Goed brein er Gal miliget é !
* Ten, ten, ten
* Kannon ha fuzulien :
* Torr é ben !
* 3
* Deit é en ér, Breihiz, taulamb er iaù :
* Ar zaù !
* Laeret ou dès han frankizieu,
* Losket ou dès hun ilizieu ;
* Kentpèl hur habestrint eué,
* Ma ne saillamb ol arnehé.
* Ten, ten, ten
* Kannon ha fuzulien :
* Torr é ben !
* 4
* Deit é en èr, Breihiz, taulamb er iaù
* Ar zau !
* Er Vretoned zo pautred kriu,
* Ret é d’emb en diskoein hiriu ;
* Ret e ridek ar er Gal brein,
* Brèuein hun bihier ar é gein.
* Ten, ten, ten
* kannon ha fuzulien :
* Torr é ben !
* 5
* Deit è en èr, Breihiz, taulamb er iaù
* Ar zaù !
* Get Roué-Begnen pe Kadoudal
* Béh e gasamb de doul er Gal ;
* Er Ré-Hlas e deh kuit, spontet,
* Pe gleuant kan er chouanted.
* Ten, ten, ten
* Kannon ha fuzulien,
* Torr é ben !
* 6
* Deit é en ér, Breihiz, taulamb er iaù
* Ar zaù !
* Ni zo breton, ni zo kréchen,
* Eit er chomel ni e houren :
* Hur Fé en do hé léh d’en hiaul
* Pé malloh ru de dud en diaul !
* Ten, ten, ten
* Kannon ha fuzulien :
* Torr é ben !
* 7
* Deit é en ér, Breihiz, taulamb er iaù :
* Ar zaù !
* N’hun ès chet hoantet er brezel,
* Mès dihuen e hrimb Breih-Izel ;
* Hur Mestr-ni e zo Doué hembkin
* Breih vo dihaut de virùikin !
* Ten, ten, ten
* Kannon ha fuzulien
* Torr é ben !
BLEIMOR.
# Kan emgleo ar Varzed

| ◄ Kentskrid | Kan emgleo ar Varzed | Pedenn da Santez Anna Wened ► |
* Ni, barzed a galon, karomp hon Zelenn,
* Gant doujans ha preder stignomp he c’herden,
* Diwallomp ne teufê ganemp da devel,
* Kanomp warni bete mervel.
* Diskan :
* Telenn zantel, telenn Arvor,
* Dreist an drouz hag an avel vôr
* Son atao da zerc’hel éñvor.
* Evel kan ar môr braz douget d’an aochou,
* Mouez Aouen Breiz-Izel dreist ar c’hantvechou
* A deu d’emp hirnerzet gant barzed gwechall ;
* Miromp outi da vont da fall.
* Telenn zantel, etc…
* Dre bark ar sperejou tolomp an hadenn,
* Etre dec’h ha varc’hoaz skoulmomp ar chadenn,
* Eur chadenn ha na vo birviken torret,
* Mailhet gant daouarn Brezoned.
* Telenn zantel, etc…
* Gopr ebet na lore n’hon bo da c’hedal
* Nemed goap ha dispriz a berz an dud all ;
* Savomp eneb an dud galloud hon ene,
* Eneb ar bed ar wirione.
* Telenn zantel, etc…
* Ne vefomp ken war dro pa vo da vedi ;
* Met hon c’horf en douar lammo gant dudi
* Mar teu dreist hon roudou karante da ren,
* Mar vleunia Breiz war hon foultrenn.
* Telenn zantel, telenn Arvor,
* Dreist an drouz hag an avel vôr
* Son atao da zerc’hel éñvor.
# Kanaouen Potred ar Zabad

| ◄ Potred ar Zabad | Kanaouen Potred ar Zabad | ► |
Dansomp potred, Dansomp merc’hed, Dansomp, fringomp, nijomp loened ! —
Dal a unan : Prim a droad potred, Dal a unan Dansomp buhan ; En em veskomp Holl etre-z-omp, Ken a baro al loar var’n-homp !
Ha dal a zaou : Prim a droad potred ; Ha dal a zaou : Mad e za ’n traou ; Dansal e’n noz, Holl diaoulou koz, Setu eno hor Baradoz !
Ha dal a dri : Prim a droad potred ; Ha dal a dri, Chachomp var’n-hi ; An noz teñval A zo brao ral D’heomp-ni da c’hoari, da zansal !
Dal a bevar : Hejomp hor gar, Prim a droad potred ; Hejomp hor gar ; Pa vez arneu Da rei dour-beu, Gant an higen pesked a deu.
Ha dal a bemp : Prim a droad potred ; Ha dal a bemp : Brao ’za ganhemp ; Meurz an evned A ioa bepred An deiz râl da douza deñved !
Ha dal a c’houec’h : Prim a droad potred ; Ha dal a c’houec’h : Chachit ganhec’h ; Ar c’horaïz, Deuet var he giz, Ne dalv netra gant he zouben piz !
Ha dal a zeiz : Prim a droad potred ; Ha dal a zeiz : Guell eo kig preiz ; Pa ve ’n deñved Dishualet ’Vezont re ampart da gerzed !
Ha dal a eiz : Prim a droad potred ! Ha dal a eiz : Stardomp hor preiz Eun droik c’hoaz, Bihan ha braz, Hag e chommo ganheomp ar goaz !
Ha dal a nao : Prim a droad potred ! Ha dal a nao : Dansomp atao, Great eo ar stâl Kerzomp rak-tâl D’an ifern da echui ar bâl.
# Kan ar yun

| ◄ Kimiad | Kan ar yun | Hirvoud, darvoud ► |
Da Florian Le Roy.
* An halek a bleg
* He skour ken dicheg
* War ribl ar ster ;
* An avel a wask
* Ha netra na glask
* Euz ker da ger.
* Ebars ar poullou,
* Touez ar brugou
* Ar re zaonet !
* Na dal pedennou
* Euz ar Berejou,
* Tud konjuret.
* Eneou o termel,
* Hetou o vervel.
* Ha vit petra ?
* ’N Anaon a fazi,
* Ha darn all a gri,
* Ifern ! Netra !
* Evel an ifern,
* Ar warem a vern
* Kalz a dud foll.
* Neuze a zispenn
* An drista peden
* Euz pobl ar Goll !
* An dristidigez
* A zeu gwall enkrez
* E kreiz ar iun.
* Morse levenez,
* Biken karantez
* Eno zibun.
* En noz leun a foug
* An ezennou droug
* A lemn ho dent.
* Ho c’han a zivêv,
* A zarac’h ar blêv,
* Lak an dud lent !
* Va c’halon na gar,
* Va spered na oar,
* Velkent bennoz.
* Daousta ’m oun kablus
* ’N em gavan kredus
* Bemde, bemnoz !
# Kan broaduz

| ◄ Dousik koant ar Barz | Kan broaduz | Eil-maro Renan ► |
KAN BROADUZ
* Ni ’zo bugale Breiziz Tramor,
* ’Breudeur d’ar Zent dalc’het en enor
* ’Bars en Breiz-Veur hag ebars an Arvor.
* DISKAN :
* War don : Livaden Ger Is
* ’Raok nebeut amzer, Breiz-Izel vo trec’h,
* Hag ar peuc’h ’reno en pep lec’h,
* Pa zavo Breiziz, nerzuz, o brec’h.
* Rumm ar Vretoned ’zo a viskoaz ;
* Bet eo gwechall gallouduz ha braz
* Hag eun deiz ’vo muioc’h gallouduz c’hoaz.
* Eet eo bet Breiz-Veur gand ar Zaozon,
* Mez birvi ’ra ar gwad mad breton
* En Bro-Gymru, en Skos, en Iverzon.
* An Arvor ive ’anvez he gwad :
* Gaou na laro biken ar gwad mad,
* Ha trec’h e vo d’hini an Ermeziad.
* Gant Doue hor mestr ni ’vo zavet
* War ar gouennou ’zo en tro ar bed,
* Rak ni ’viro giziou ar C’heltied.
* Ni ’viro hor yez, hor yez dispar,
* Kaera hini ’zo war an douar :
* Gwalleur d’an den a c’hoantfe hen diskar !
* Ni ’gar douar Breiz, madelezus :
* Na ver neblec’h kement eürus ;
* Enni ’vefomp da viken didrec’hus.
* Ni a vir hor feiz ’vel hon tado,
* Ha nerzus omp beteg ar maro,
* Kaletoc’h omp ’vit kalon an dero.
* Euz an evach krenv, ni a ray kaz,
* Pa zo en Breiz gwe avalou c’hoaz :
* Hor c’horf n’eo ket eskern na kroc’hen kraz.
* Kaera bro ’zo ’r bed eo Breiz-Izel.
* Diere vo, pe e vo brezel.
* ’Vit he difenn ni a ouio mervel.
# Kanaouen al Laouenan

| ◄ Kanaouen an Alc’hueder | Kanaouen al Laouenan | Penn-Moc’h Gouez ► |
* KANAOUEN AL LAOUENAN
* VAR SKOUR AR VEZEN
Dir, dir, dir,
Ma ne dor ;
Torr, ’ta, tor,
Te ’zo dir ?
# Kanaouen an drouk-mor

* Ar zonik-man am euz savet
* War eun drouk ’m euz eur wech santet
* O drei, drei, drei ;
* War eun drouk ’m euz eur wech santet.
* Bean ’zo eur oallen c’haro
* ’Sko ket koulskoude d’ar maro.
* Na ro maro da zen e-bed :
* Poan, a-wejo, na laran ket.
* Dimeuz o zav e tiskar tud
* ’Vel delio sec’h an avel yud.
* Eur c’hleñved eo euz ar vilan :
* An drouk-mor a rer anean.
* « Petra ’ch euz-hu, ma mignon ker,
* « Pa vranskel d’ac’h ho *tivesker ?
* « — N’ouzonn petra ’zo endro d’in,
* « ’Met ve an drouk-mor o krigin.
* « — War ho *tremm ’man liou ar maro :
* » Me ’lar d’ac’h na n’oc’h ket faro.
* « — Mezevenni a ra ma fenn :
* « ’M euz aoun ’c’h in prestik war helpenn. »
* N’eo ket e c’hir peurachuet
* M’an euz dorn war galon laket.
* « It d’ar gleud-tro, hag it *timad
* Dizammet ho kalon da vad. »
* Æt er-mæz dioustu-dak ar boed :
* ’Vit meur a besk danve eur pred.
* Mes eun tammik sautret ar pont.
* « Mousik, kæ da skuban du-ont. »
* Hag endro ar skubelennik,
* Ha dour da redek ’n eur oazik.
* Hon c’hlanvour na n’eo ket vit harz,
* Pa o gwel, d’ober eur mousc’hoarz.
* « N’eo ket bet hir ma c’halonad ?
* « Mes petra ’rin vit peuryac’hâd ?
* « — Mont ’n ho kourve, chom hep finval,
* « ’Keit ma vo al lestr o tansal.
* « Pa vo koueet konnar ar mor
* « Adarre ’po kalon digor. »
* Bremaik e vo gant e bred
* Hag heñ ken yac’h ha den e-bed.
* War vor mar peuz da veaji,
* Dioallet euz ar velkoni.
* Bezet seder ’n em diduet ;
* An drouk-mor d’ho kæ na n’ei ket.
* Me, ’vit harz da hadkouean klan,
* Am em savet ar zonik-man.
# Er hombat spirituel/Chapistre 89

| ◄ Antienneu d’er uériès Vari. | Litanieu en Hanhue santel a Jesus. | Litanieu er uériès Vari.  ► |
EUtru Doué, hou pét truhé dohemb. R. Eutru Doué, &c. Jesus-Chrouist, hou pét truhé dohemb. R. Jesus-Chrouist, hou pét, &c. Jesus, cheleuet hun pedenneu. R. Jesus, cheleuet, &c. Jesus, recèuet hun pedenneu. R. Jesus, recèuet, &c. Tad éternel, gùir Doué, R. Hou pét truhé dohemb.
Jesus, Salver er bet, gùir Doué, R. Hou pét truhé dohemb. Speret santel, gùir Doué, R. Hou pét truhé dohemb. Drindet santel, un Doué hemp quin, R. Hou pét truhé dohemb. Jesus, gùir mab Doué, R. Hou... Jesus, splander en Tad, " Jesus, purtet er sclerder éternel, " Jesus, roué a hloër, " Jesus, hiaule a justice, " Jesus, mab d’er uériès Vari, " Jesus, admirabl, " Jesus, Doué nerhus, " Jesus, tad ag er vuhé de zonnet, " Jesus, æl ag er honseil a ziarlué, " Jesus, ol-buissant, " Jesus, patiant, " Jesus, aboeissant, " Jesus, douce hac humbl a galon, " Jesus, e gâr er burtet, " Jesus, lein a garanté dohemb, " Jesus, Doué a beah, " Jesus, mamen a vuhé, " Jesus, scùir ag en ol vertuïeu, " Jesus, intancius eit salvedigueah en ineanneu, " Jesus, hun Doué, " Jesus, hun retirance, " Jesus, tad er beurerion, " Jesus, tresol er fidelet, " Jesus, bugul mat, "
Jesus, gùir sclerder, R. Hou... Jesus, fournez éternel, " Jesus, madeleah infini, " Jesus, hun hènt hac hun buhé, " Jesus, joé en Ælet, " Jesus, roué er Batriarchet, " Jesus, mæstre en Apostolet, " Jesus, doctor en Aviélerion, " Jesus, nerh er Vartyret, " Jesus, sclerder er Govézerion, " Jesus, purtet er Guériézet, " Jesus, couron en ol Sænt, " Beah dohemb truhéus ; R. Jesus, pardonet temb hun pehedeu. Beah dohemb misericordius ; R. Jesus, receuet hun pedenneu. A bep sort pehet, R. Hun delivret, Jesus. A hon colèr, R. Hun... A ardeu er goal speret, " Ag er chongeu ha desirieu lous, " Ag er marhue éternel, " Ag el lizidantet é sentein doh hou ç’inspirationeu, " Dré er myster a hou ç’Incarnation santel, " Dré hou cannedigueah, " Dré hou stat a groaidur, " Dré hou puhé divin, " Dré hou labourieu ha poénieu, " Dré hou ç’agoni ha hou passion, " Dré hou croez ha hou ç’abadon guet en ol, " Dré hou languis, "
Dré hou marhue hac hou ç’interremant, R. Hun delivret, Jesus. Dré hou Resurrection, " Dré hou ç’Asçansion, " Dré hou joéieu, " Dré hou cloër, hun delivret, Jesus. Oén Doué, pehani e efface pehedeu er bet ; R. Pardonet temp hun fauteu. Oén Doué, pehani e efface pehedeu er bet ; R. Receuet hun pedenneu. Oén Doué, pehani e efface pehedeu er bet ; R. Hou pét truhé dohemb. V. Jesus, hun cheleuet. R. Jesus, hun receuet.
DOmine Jesu-Christe, qui dixisti : Petite et accipietis ; quærite, et invenietis ; pulsate, et aperietur vobis : quæsumus, da nobis petentibus divinissimi tui amoris affectum, ut te toto corde, ore et opere diligamus, et à tuâ nunquàm laude cessemus ; Qui vivis et regnas in secula seculorum.
# Er marhadour iouank

| ◄ Olliér Ramon | Er marhadour iouank | Kan̄en gouil Yehan  ► |
* 1. Ur marhadour iouank, a gosté Rostrenen,
* E zou deit d’ur bro-ni de huerhein lién moén.
* 2. Mèz deit e oé kéntoh, e m’en d’ind ér hartér,
* Aveit gobér el léz d’un intanvéz a gér.
* 3. « Bonjour d’oh én ti men, peuaus hum gavet hui,
* Ha hui em lojehé en noz men én hou ti ?
* 4. — Ya, marhadour iouank, ya sur ni hou lojou,
* Ha, kent mont de gousket, get-n’emb hui goéniou.
* 5 Keméret ur gadoér ha dénechet d’en tan,
* Én atretan gortoz me torehèt hou hoant.
* 6. Salv ô Kroéz, femèlen, ne mès séhet na hoant,
* P’hou kuél men deulegad, me halon zou koutant.
* 7. Laret d’ein, femèlen, mar vennet diméein,
* Ma choéjehemb un dé, un dé eit èredein.
* 8. Hui hou pou, eit kerhèt ar baùér Rostrenen,
* Ur botigeu tenaù, ul loreu satin guen,
* 9. Ur botigeu tenaù, ul loreu satin guen :
* Chetui ur plah iouank d’em hoant ha d’em goulen.
# Er hombat spirituel/Chapistre 91

| ◄ Litanieu er uériès Vari. | Oræson devot de sacremant en Autær ' | Cannenneu spirituel.  ► |
O Me Jesus amiabl, na brasset é hou caranté eit on ! aveit hum rêin tout deign, hui e huès, guét hou corf adorabl hac hou coaid precius, preparet deign ur banquet divin ér sacremant ag en Autér. O miracl a garanté ! petra meit hou calon tinér ha truhéus en dès guellet hou laquat d’em hârein quement ! O calon adorabl me Salvér ! fournez abraset a garanté divin, receuet m’inean én hou couli sacret, eit ma tisquein, ér scol-zé a garanté, cârein a ùir galon un Doué pehani en dès reit teign mercheu quen admirabl ag é garanté.
# Er hombat spirituel/Chapistre 90

| ◄ Litanieu en Hanhue santel a Jesus. | Litanieu er uériès Vari. | Oræson devot de sacremant en Autær  ► |
EUtru Doué, hou pét truhé dohemb. R. Eutru Doué, &c. Jesus-Chrouist, hou pét truhé dohemb. R. Jesus-Chrouist, hou pét, &c. Jesus, cheleuet hun pedenneu. R. Jesus, cheleuet, &c.
Jesus, receuet hun pedenneu. R. Jesus, receuet, &c. Tad éternel, gùir Doué, R. Hou pét truhé dohemb. Jesus, Salvér er bet, gùir Doué, R. Hou pét truhé dohemb. Speret santel, gùir Doué, R. Hou pét truhé dohemb. Drindet santel, un Doué hemp quin, R. Hou pét truhé dohemb. Santès Mari, R. Pedet aveit omb. Gùir vam de Zoué, R. Pedet ... Guériès santel er Guériézet, " Mam de Jesus-Chrouist, " Mam d’er vamen ag en ol græceu, " Mam a burtet, " Mam a uerhtet, " Mam ha guériès, " Mam exant a hep sort pehet, " Mam dign de vout caret, " Mam dign de vout admiret, " Mam d’hun Hrouéour, " Mam d’hun Salvér, " Guériès parfæt, " Guériès inourabl, " Guériès dign de vout mêlet, " Guériès puissant étal en eutru Doué, " Guériès leine a druhé hac a vadeleah, " Guériès fidel, " Miloér a santeléah, " Damurance er sagesse divin, "
Mam d’er pèn a hun ol joé, R. Pedet aveit omb. Tampl er Speret santel, R. Pedet... Lestr a inour, " Scùir parfæt a zevotion, " Rosen mysterius, " Gloér leigné David, " Limage a burtet, " Santuær a garanté, " Arh ag en aliance neué, " Dor er Baraouis, " Stiren en dé, " Recour er ré clan, " Retirance er beherion, " Consolation en dut affliget, " Secour er Grechenion, " Rouannés en Ælet, " Rouannés er Batriarchet, " Rouannés er Brofetet, " Rouannés en Apostolet, " Rouannés er Vartyret, " Rouannés er Govézouret, " Rouannés er Guériézet, " Rouannés en ol Sænt ha Santezet, " Rouannés spécial er Verdér ag er Rosær, " Oén Doué, pehani e efface pehedeu er bét ; R. Pardonet temp hun fauteu. Oén Doué, pehani e efface pehedeu er bét ; R. Receuet hun pedenneu. Oén Doué, pehani e efface pehedeu er bét ; R. Hou pét truhé dohemb.
V. Jesus, hun cheleuet. R. Jesus, hun receuet. V. Pedet eit omb, gùir Mam de Zoué, R. Eit ma tehemb de vout dign a bromesseu Jesus-Chrouist.
En oræson Gratiam tuam, pagen 337.
# Pennad kentan — VI

| ◄ Dijon. — En kalon ar Gost-Aour. — Lyon. — ’Hed ar Rhon | Tu gin ar Brovans : plenen veinek ar C’hrau. — Ar mistral o c’hoari e bautr | Tu mad ar Brovans : ar gwe oliv. — Eur mor bihan : stank Berr. — Ar mor braz ► |
Adalek Arlez, e tistagomp diouz ar Rhôn. Heñ a gas e zour ’trezek ar mor, war du ar c’hreiste, kemeret gantan stum eur forc’h daouvizek ; rak daou wele an euz breman, a hanver anê ar Rhôn beo hag ar Rhôn maro.
Ni a dro ’trezek ar zav-heol evit tapout Marseilh dre an hent-houarn. Mes da c’hortoz, pebez bro, ma Jezuz ! Biskoaz ken trist n’em euz gwelet ! Plad-plad eo, ha goloet a vein bihan, a zo bet digaset aboue pell amzer gant ar Rhôn hag an Durans (ar ster-man hon deuz treuzet goude Avignon). Ar vein munud-se a ra aman d’an douar ’vel eur gwiskad, an euz d’an neubeutan tregont troatad a donder. Na ver ket ’vit hen labourat, nemet ’læc’h e ve douraet gant dour ar sterio. E læc’h all, na vout netra nemet eur yeoten dister a ve peuret er goanv gant bagado denved. Na n’euz ket zoken eur boked bruk pe eur bod lan, ’vel en lanneier Breiz-Izel, evit laouennat an daoulagad gant o bleunio. Gween ebed na weler, nemet en daou du d’an hent-houarn. Eno e sav, n’eo ket spern pe akasia, ’vit harz al loened hag an dud da dreuzan al linen, mes gwe sipre a zo uhel ha stank-stank, evit harz ar Mistral da helpenn an trenio.
Souezet oc’h, marvad, o klevet kement-se ; rak, marvad, n’ouzoc’h ket piou eo ar Mistral. An autro-ze ’zo eun avel-yud, a c’houe aliez war douaro Frans a zo tost d’ar mor Kreisdouarek. Dont a ra euz an tu a zo etre an hanter-noz hag ar c’huz-heol, ’vel an avel goalarn a c’houe war Vreiz-Izel, ha henvel aoalc’h eo outi, nemet ec’h eo sec’h ha lemm. Pa ve konnaret, e tifoeltr kement tra a gav war e hent, lojeiz ha gwe.
Tevel a ra breman, a drugare Doue. Sioul eo an amzer ’pez a hall bean, ha brema zouden, pa hon devo peurdreuzed ar maread-man a zouaro noaz ha paour, e lezo anomp da welet pegen skeduz ha pegen pinvik eo Bro-Brovans, pa ve sellet war he zu mad. Plenen ar C’hrau, ec’h omp breman enni, ec’h eo, koulz laret, he zu gin.
# Pennherès ti Jak

| ◄ Cloaregic ar stanc | Pennherès ti Jak | Fransoizic ha Pierric ► |
Pébeuz glac’har, tristidigês, A zo en parrez Tregourez !  Oh ! Jopopo, landadiron, Landadiron, landadiron, ladiron, ladiron !
Euz a di Jak collet ar c’hi, Hac ar benherès euz ann ti.
’Zalec al lun bet’ ar guener, N’oa ket bet ’r benherès er gêr.
D’ar zadorn mintin, mintin mad, Oe rentet ’r benherès d’he zad.
— Dalit, tad-caër, aze ho merc’h ! Me n’ouzon ket hac hi ’zo guerc’h.
Er Gêr-vihan ’m eus hi c’havet, E-touez eur vanden gilgoked.
Louïzic ar C’hogan, ar c’hoc coz, A vije gant-hi, ’pad ann noz.
Neuze ’oe casset d’ar gouan, Da guza euz Louïz ar C’hogan.
 Na d’ar gouan, pa oe casset, He davanjer oa diverret.
 Rôt tol fouet d’eï da vont d’ar gêr, Da stagan ’hed he davanger.
 Ar c’houanjou na int ket grêt Evit ar merc’hed brazezet.
 Ha lost ar bic var ann drezenn. Setu achu ma c’hanaouenn. ;
 Ha lost ar bic var ann hent-braz An hini ’oar a gano c’hoaz.
Mari-Loïz ar Goff. — Novembre 1881 Locmaria-Kemper.
# Pennad kentan — IX

| ◄ Ar Felibred o rei skouer ha harp da Vreizis | Penauz ha perak ec’h eo nijet adarre ma fantasi ’trezek Breiz-Izel | Marseilh ; ar porz mor. — Lestr an Itron Varia Zilvidigez. — Eur zell war ma c’hamprik ► |
Ha breman, pa zonjan pegen pell eo bet distroet ma speret diwar hent Jeruzalem, e teu aon d’in na c’houlfe hini ’bed eus ma lennerien heuilh ac’hanon *hiviziken.
Mes distro ec’h on d’ar gær, hadkavet ganin ma hent : kredi a ran e vo pardonet d’ar beajour dianket, vel e pardonaz e dad d’ar bugel prodig.
Petra bennag (eur gir, mar plij, ’vid ’n em dizamman), n’eo ket a-*ratoz-kaer ec’h on chomet aman da droieta elæc’h delc’hen da vont war rauk.
Pa ve divroet eur Breizad, e fantazi a gav en disteran tra eun digare evit kemer an tec’h ha distroi d’ar gær. Ha ’n despet d’ean, c’hwi ’oar.
Mar na gredet ket anon, eo ’balamour n’oc’h ket bet c’hwi hoc’h unan divroet.
Mar na gredet ket anon, o kredfet marteze eur skrivagner a Vreiz-Uhel, Theodor Botrel, an euz bet savet eur zon c’hallek ’n eur dremen dre ar Brovans, ’vel e tremenan me hirie, Evit ho tic’haouan euz ar boan a gemeret d’am heuilh, am euz troet en brezonek, gwellaik ma hallen, pevar boz euz ar zon-ze.
C’hwel ’nê aman :
* Warnon ’r Brovans ’led hec’h oabl glaz :
* N’euz forz, o Breiz, ma bro garet,
* ’N em speret out, hag e vi c’hoaz.
* Warnon ’r Brovans ’led hec’h oabl glaz ;
* N’euz forz, me ’zonj ’n es oabl loued.
* Dirak ar mor Kreizdouarek,
* Sioul ’vel lagad eur bugel,
* Me ’zonj en es mor goagennek.
* Dirak ar mor Kreizdouarek,
* Me ’wel da vor rust o sevel.
* Dirak ar roz, ar mimozan,
* A ve ’hed ar bla enne bleun,
* En treo disteroc’h e sonjan…
* Dirak ar roz, ar mimozan,
* Me ’wel ennout lann war ar c’hleun.
* Arvor ! seul-vui ’c’h an pell diouzid,
* Seul-vui ganid ’chom ma c’halon ;
* Eun test euz ze a zo ’n em skrid.
* Arvor ! seul-vui ’c’h an pell diouzid,
* Seul-vui ’tostaes davedon.
Traoalc’h eo evel-se, kwita ? ha re ive, marvad. ’C’hanta, me na skwizan ket o komz euz Breiz, ha penevert na houlan ket koll ho kradvad, e kavfen c’hoaz en Bro-Brovans peadra da veuli Breiz ha da veuli he bugale. Mont a rafen ganac’h a speret bete Toulon, eur porz-brezel he deuz Frans war ar mor Kreizdouarek. Nag a Vretoned a zo eno war al listri, hag i martoloded euz an dibab !
Mes en Marseilh ive o deuz breudeur, ar gwellan ive marteze euz ar voraerien a zo impliet war al listri konverz.
Mad ! setu ma speret distroet d’ar gær, da laret eo, da Varseilh, elæc’h mac’h on arru.